Ego Hugo, Dei gratia Senonensis archiepiscopus, notum esse volo tam presentibus quam futuris quoniam Gilo, predicte civitatis nostre miles, Jherosolimis profecturus, casamentum et quicquid de ecclesia Beati-Germani Autisiodorensis tenebat, in remissionem peccatorum suorum et antecessorum ejus, laudante et concedente fratre suo Stephano, eidem ecclesie perpetuo jure possidendum dedit, et in presencia nostra, in conspectu omnium, quietum clamavit. Quod donum, ut ratum et inconcussum maneret, et illud ecclesia in pace possideret, prefatus Gilo adfiduciavit quod contra omnes, si qui essent, qui huic dono calumniari presumerent, garantiam ferret. Pro cujus doni largicione, abbas Sancti-Germani de caritate ecclesie eidem Giloni decem libras dedit. Cui rei ecclesie nostre persone, aliique quamplures testes affuerunt, qui in carta notantur. Quod ut ratum maneret, sigilli nostri auctoritate firmari et muniri fecimus.